**Ministru kabineta noteikumu projekta "Grozījumi Ministru kabineta 2009.gada 25.augusta noteikumos Nr.970 "Sabiedrības līdzdalības kārtība attīstības plānošanas procesā"" sākotnējās ietekmes novērtējums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts "Grozījumi Ministru kabineta 2009.gada 25.augusta noteikumos Nr.970 "Sabiedrības līdzdalības kārtība attīstības plānošanas procesā"" veicinās Deklarācijas par Valda Dombrovska vadītā Ministru kabineta iecerēto darbību IV sadaļā "Pārvaldība" noteikto uzdevumu – tādu kā "būtiski samazināt administratīvo slogu uzņēmējiem un iedzīvotājiem" un "nodrošināt regulāras un savlaicīgas konsultācijas ar valdības sociālajiem un sadarbības partneriem, NVO un citām ieinteresētām pusēm par jaunu likumu un politiku ieviešanu" – sasniegšanu |
| 2. | Pašreizējā situācija un problēmas | Ministru kabineta 2009.gada 25.augusta noteikumi Nr.970 "Sabiedrības līdzdalības kārtība attīstības plānošanas procesā" (turpmāk – noteikumi) nosaka sabiedrības līdzdalības kārtību Saeimas, Ministru kabineta, tiešās valsts pārvaldes iestāžu, valsts pārvaldes iestāžu, kas nav padotas Ministru kabinetam, plānošanas reģionu un pašvaldību attīstības plānošanas procesā un šo noteikumu mērķis ir sekmēt efektīvu, atklātu, ietverošu, savlaicīgu un atbildīgu sabiedrības līdzdalību attīstības plānošanas procesā, tādējādi paaugstinot plānošanas procesa kvalitāti un plānošanas rezultātu atbilstību sabiedrības vajadzībām un interesēm. Noteikumu regulējumu var piemērot arī tiesību aktu projektu izstrādē. Noteikumi skaidri nosaka sabiedrības līdzdalības iespējas vairākos attīstības plānošanas procesa posmos – attīstības plānošanas procesa ierosināšanā (tai skaitā problēmu konstatēšanā un politikas alternatīvu noteikšanā), attīstības plānošanas dokumenta izstrādē, lēmuma pieņemšanas procesā lēmējinstitūcijas noteiktajā kārtībā, attīstības plānošanas dokumenta ieviešanā, attīstības plānošanas dokumenta ieviešanas uzraudzībā un novērtēšanā, kā arī attīstības plānošanas dokumenta aktualizācijā. Noteikumi nosaka arī sabiedrības pārstāvju līdzdalības veidus, paredzot, ka tiem ir iespējas piedalīties starpinstitūciju darba grupās, konsultatīvajās padomēs un sabiedriskajās apspriedēs, iesaistīties publiskajās apspriešanās, diskusiju grupās, forumos un citās aktivitātēs (piemēram, videokonferencēs un sabiedriskās domas aptaujās), sniegt iebildumus un priekšlikumus lēmējinstitūcijas noteiktajā kārtībā lēmuma pieņemšanas procesā, kā arī līdzdarboties politikas ieviešanā Valsts pārvaldes iekārtas likumā noteiktajā kārtībā.  Tā kā noteikumi neparedz, ka tiesību aktu projektu izstrādē sabiedrības līdzdalība ir obligāta, tad noteikumu regulējuma piemērošana šobrīd ir atkarīga no katras institūcijas izpratnes par sabiedrības līdzdalības nepieciešamību. Tomēr sabiedrības līdzdalība kopumā tiesību aktu projektu izstrādē tiek nodrošināta, institūcijām pašām nosakot, kuriem tiesību aktiem to piemērot, bet kuriem nepiemērot. Tādējādi pieeja nav vienlīdzīga, tā nenodrošina sabiedrības iespējas paust viedokli visu tiesību aktu projektu izstrādes un saskaņošanas laikā, kas potenciāli uzlabotu arī tiesību aktu projektu kvalitāti.  Papildus ņemot vērā arvien pieaugošo sabiedrības interesi par iespējām ietekmēt lēmumu pieņemšanu, būtu lietderīgi sekmēt sabiedrības līdzdalību attīstības plānošanas dokumenta vai tiesību akta izstrādes sākotnējā posmā, tādējādi savlaicīgi noskaidrojot visas problēmas un kopīgi ar ieinteresētajām pusēm meklējot piemērotus risinājumus. Valsts pārvaldes iestādēm šāda pušu interese būtu noderīga, piemēram, veidojot darba grupas, jo, esot informētiem par sabiedrības pārstāvju domām konkrēta jautājuma risināšanā, valsts pārvaldes iestādēm būtu iespējams efektīvāk izvēlēties piemērotāko modeli sabiedrības līdzdalības nodrošināšanai un uzsākt nepieciešamās darbības, lai rastu risinājumu.  Nepieciešamību sekmēt sabiedrības pārstāvju līdzdalības iespējas attīstības plānošanas dokumenta vai tiesību akta izstrādes sākotnējā posmā apliecina atsevišķu valsts pārvaldes institūciju (Zemkopības ministrijas un tās padotības iestāžu, Vides aizsardzības un reģionālās attīstības ministrijas un tās padotības iestāžu) līdzšinējā pieredze, informējot sabiedrības pārstāvjus par ministrijas plānotajiem attīstības plānošanas dokumentiem un tiesību aktiem un vērtējot šo iespēju sniegtos rezultātus |
| 3. | Saistītie politikas ietekmes novērtējumi un pētījumi | Noteikumu projekts šo jomu neskar |
| 4. | Tiesiskā regulējuma mērķis un būtība | Valsts kancelejas sagatavotā noteikumu projekta "Grozījumi Ministru kabineta 2009.gada 25.augusta noteikumos Nr.970 "Sabiedrības līdzdalības kārtība attīstības plānošanas procesā"" mērķis ir pilnveidot sabiedrības līdzdalību, lai nodrošinātu vienlīdzīgu praksi gan attiecībā uz attīstības plānošanas dokumentu izstrādi, gan tiesību aktu izstrādi. Noteikumu projekts paredz mainīt līdzšinējo kārtību un noteikt, ka sabiedrības līdzdalības kārtība ir obligāti piemērojama tādu tiesību aktu projektu izstrādē, kas būtiski maina esošo regulējumu vai arī paredz ieviest jaunas politiskās iniciatīvas. Attiecībā uz sabiedrības līdzdalības atspoguļošanu tiesību aktu projekta izstrādē netiek paredzētas jaunas prasības, ņemot vērā, ka ietvars sabiedrības līdzdalības atspoguļošanai jau šobrīd ir iekļauts tiesību aktu projektu sākotnējās ietekmes novērtēšanas ziņojumā (anotācijā un izziņā par atzinumos izteiktajiem iebildumiem saskaņā ar normatīvajiem aktiem, kas nosaka kārtību, kādā sagatavo sākotnējās (*ex-ante*) ietekmes novērtējuma ziņojumu un kas nosaka Ministru kabineta iekšējās kārtības un darbības jautājumus). Atbilstoši tam, ka sabiedrības pārstāvji turpmāk būs jāiesaista ne tikai attīstības plānošanas dokumentu izstrādē, bet arī tiesību aktu projektu izstrādē, precizēts arī noteikumu projekta 1.pielikums, kas nosaka institūciju mājaslapās publicējamā paziņojuma par attīstības plānošanas dokumenta vai tiesību akta projekta izstrādes uzsākšanu saturu. Noteikumi papildināti ar jaunu punktu, paskaidrojot, kāda informācija jāiekļauj paziņojumā par sabiedrības līdzdalību. Precizēts arī noteikumu 13.punkts, nosakot termiņu paziņojuma par līdzdalību publicēšanai institūcijas mājaslapā – ne vēlāk kā 14 dienas.  Noteikumu projektā iekļauti precizējumi, kas institūcijām atvieglos turpmākās darbības saistībā ar sabiedrības pārstāvju izteikto viedokļu apkopošanu un izvērtēšanu. Ja dokumentu plānots virzīt izskatīšanai Ministru kabinetā, sabiedrības pārstāvju izteiktos iebildumus un priekšlikumus institūcijām būs jāatspoguļo izziņā par atzinumos izteiktajiem iebildumiem saskaņā ar normatīvajiem aktiem par Ministru kabineta iekšējās kārtības un darbības jautājumiem un izziņu jāpublicē institūcijas mājaslapā sadaļā "Sabiedrības līdzdalība", tādējādi tiks novērsta situācija, ka par vienu dokumentu institūcijām jāsagatavo divi līdzīga satura dokumenti, no kuriem vienā iekļauti sabiedrības pārstāvju izteiktie viedokļi, bet otrā – citu institūciju izteiktie viedokļi.  Lai sekmētu sabiedrības pārstāvju iespējas paust viedokli attīstības plānošanas dokumenta vai tiesību akta izstrādes sākotnējā posmā, pirms tas tiek virzīts saskaņošanai atbilstoši valsts pārvaldes iestāžu un pašvaldību darbību regulējošajiem normatīvajiem aktiem attiecībā uz lēmumu saskaņošanu un pieņemšanu, noteikumu projekts paredz, ka sabiedrības pārstāvjiem ir iespējas rakstiski sniegt viedokli par attīstības plānošanas dokumentu tā izstrādes stadijā. Šādā gadījumā sabiedrības līdzdalības rezultātus atspoguļo tiesību akta projekta anotācijā vai attīstības plānošanas dokumentā. Papildus noteikumu projektā tiek veikts arī tehniska rakstura grozījums, ņemot vērā, ka Reģionālās attīstības un pašvaldību lietu ministrija, kurai noteikumos ir noteikts uzdevums savā mājaslapā publicēt plānošanas reģionu elektroniski sagatavotus paziņojumus par līdzdalības procesu, ar 2011.gada 1.janvāri tika pievienota Vides ministrijai (Ministru kabineta 2010.gada 22.novembra rīkojums Nr.676 "Par Reģionālās attīstības un pašvaldību lietu ministrijas likvidācijas nodrošināšanu").Noteikumu grozījumu projekts ir izstrādāts un tiek virzīts kopā ar diviem citiem normatīvajiem aktiem – grozījumiem Ministru kabineta 2009.gada 15.decembra instrukcijā Nr.19 "Tiesību akta projekta sākotnējās ietekmes izvērtēšanas kārtība" un Ministru kabineta 2007.gada 6.marta noteikumos Nr.171 "Kārtība, kādā iestādes ievieto informāciju internetā", līdz ar to visu šo triju projektu mērķis ir pilnveidot sabiedrības līdzdalības iespējas, tādējādi risinot šīs sadaļas 2.punktā aprakstītās problēmas. |
| 5. | Projekta izstrādē iesaistītās institūcijas | Lai izpildītu Pasākumu plānā administratīvā sloga samazināšanai, administratīvo procedūru vienkāršošanai un publisko pakalpojumu kvalitātes uzlabošanai uzņēmējiem un iedzīvotājiem (apstiprināts ar Ministru kabineta 2011.gada 29.augusta rīkojumu Nr.409) doto uzdevumu − nodrošināt normatīvo aktu projektu ietekmes uz uzņēmējdarbības vidi sākotnējā novērtējuma metožu lietošanu normatīvo aktu projektu izstrādē –, ar Valsts kancelejas direktora 2011.gada 25.novembra rīkojumu Nr.73 "Par darba grupu" Valsts kancelejas vadībā tika izveidota darba grupa, iekļaujot tās sastāvā pārstāvjus no Zemkopības ministrijas, Vides aizsardzības un reģionālās attīstības ministrijas, Ekonomikas ministrijas, Tieslietu ministrijas, Latvijas Tirdzniecības un rūpniecības kameras, Latvijas Darba devēju konfederācijas un Latvijas Pašvaldību savienības. Darba grupas izveidošanas mērķis bija sagatavot priekšlikumus normatīvo aktu sākotnējās ietekmes novērtējuma (anotācijas) pilnveidošanai.  Darba grupā iesaistījās arī Veselības ministrija. Valsts sekretāru sanāksmē 2011.gada 1.septembrī tika izsludināts Ministru kabineta 2009.gada 15.decembra instrukcijas Nr.19 "Tiesību akta projekta sākotnējās ietekmes izvērtēšanas kārtība" grozījumu projekts. Par izstrādāto projektu saskaņošanas procesā Veselības ministrija nespēja vienoties ar Valsts kanceleju un Tieslietu ministriju, kā rezultātā atbilstoši Ministru kabineta 2009.gada 7.aprīļa noteikumu Nr.300 "Ministru kabineta kārtības rullis" 108.punktam instrukcijas projekts tika izskatīts Valsts sekretāru sanāksmē 2011.gada 1.decembrī. Valsts sekretāri, ņemot vērā Valsts kancelejas vadībā izveidotās darba grupas izveidošanas mērķi, nolēma atbalstīt Tieslietu ministrijas un Valsts kancelejas priekšlikumu – Veselības ministrijas sagatavotā instrukcijas projekta izskatīšanu atlikt uz laiku līdz Valsts kancelejas izveidotā darba grupa izpildīs tai doto uzdevumu un uzdot darba grupai, vērtējot Ministru kabineta 2009.gada 15.decembra instrukcijas Nr.19 "Tiesību akta projekta sākotnējās ietekmes izvērtēšanas kārtība" 2.sadaļu, izvērtēt arī Veselības ministrijas priekšlikumus (protokola Nr.47 30§).  Darba grupa sanāca uz piecām sēdēm, kuru laikā tika apspriestas un analizētas esošās problēmas saistībā ar tiesību aktu projektu anotāciju aizpildīšanu un, ņemot vērā darba grupas locekļu iniciatīvu, arī sabiedrības līdzdalības īstenošanu, kā rezultātā, apzinot iespējas pilnveidot esošo regulējumu, darba grupa vienojās, ka Valsts kanceleja sagatavos grozījumus trijos tiesību aktos – Ministru kabineta 2009.gada 15.decembra instrukcijā Nr.19 "Tiesību akta projekta sākotnējās ietekmes izvērtēšanas kārtība", Ministru kabineta 2007.gada 6.marta noteikumos Nr.171 "Kārtība, kādā iestādes ievieto informāciju internetā" un Ministru kabineta 2009.gada 25.augusta noteikumos Nr.970 "Sabiedrības līdzdalības kārtība attīstības plānošanas procesā". Darba grupas locekļi pieņēma lēmumu sagatavotos grozījumus virzīt saskaņošanai atbilstoši Ministru kabineta 2009.gada 7.aprīļa noteikumiem Nr.300 "Ministru kabineta kārtības rullis", izsludinot Valsts sekretāru sanāksmē visus grozījumus projektus kopā |
| 6. | Iemesli, kādēļ netika nodrošināta sabiedrības līdzdalība | Skat. VI sadaļu |
| 7. | Cita informācija | Nav |

Anotācijas III un V sadaļa – noteikumu projekts šīs jomas neskar.

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Noteikumu projekts skar jebkuru iedzīvotāju grupu |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Noteikumu projekts šo jomu neskar |
| 3. | Tiesiskā regulējuma finansiālā ietekme | Noteikumu projekts šo jomu neskar |
| 4. | Tiesiskā regulējuma nefinansiālā ietekme | Noteikumu projektā ietvertajam regulējumam ir pozitīva ietekme, jo ietvertais regulējums ir vērsts uz sabiedrības līdzdalības iespēju paplašināšanu |
| 5. | Administratīvās procedūras raksturojums | Atbildīgā amatpersona sagatavo un publicē institūcijas mājaslapā sadaļā "Sabiedrības līdzdalība" paziņojumu par līdzdalības procesu pēc iespējas ātrāk, tomēr ne vēlāk kā 14 dienas pirms attīstības plānošanas dokumenta vai tiesību akta projekta iesniegšanas lēmuma pieņemšanai lēmējinstitūcijas noteiktajā kārtībā, ja normatīvajos aktos nav noteikts cits termiņš, atbilstoši normatīvajiem aktiem par kārtību, kādā iestādes ievieto informāciju internetā, kā arī, izvērtējot nepieciešamību, izplata to citos sabiedrībai pieejamos veidos, lai iespējami labāk sasniegtu mērķauditoriju |
| 6. | Administratīvo izmaksu monetārs novērtējums | Noteikumu projekts šo jomu neskar |
| 7. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | 2012.gada 27.jūlijā reizē ar Ministru kabineta noteikumu projektu "Grozījumi Ministru kabineta 2009.gada 25.augusta noteikumos Nr.970 "Sabiedrības līdzdalības kārtība attīstības plānošanas procesā" (prot.Nr.30 15.§) (VSS-741) Valsts sekretāru sanāksmē tika izsludināts Ministru kabineta instrukcijas projekts "Grozījumi Ministru kabineta 2009.gada 15.decembra instrukcijā Nr.19 "Tiesību akta projekta sākotnējās ietekmes izvērtēšanas kārtība"" (prot.Nr.30 14.§) (VSS-740) un Ministru kabineta noteikumu projekts "Grozījumi Ministru kabineta 2007.gada 6.marta noteikumos Nr.171 "Kārtība, kādā iestādes ievieto informāciju internetā"" (prot.Nr.30 13.§) (VSS-739). Visu šo triju projektu mērķis ir pilnveidot un paplašināt sabiedrības līdzdalības iespējas |
| 2. | Cita  informācija | Nav |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Ar Valsts kancelejas direktora 2011.gada 25.novembra rīkojumu Nr.73 "Par darba grupu" izveidotās darba grupas sastāvā tika ieļauti arī pārstāvji no Latvijas Tirdzniecības un rūpniecības kameras, Latvijas Darba devēju konfederācijas un Latvijas Pašvaldību savienības.  2012.gada jūlijā sagatavotais noteikumu projekts nosūtīts viedokļu sniegšanai [Nevalstisko organizāciju un Ministru kabineta sadarbības memorandu parakstījušām nevalstiskajām organizācijām](http://www.mk.gov.lv/file/files/valsts_kanceleja/sab_lidzdaliba/2011/nvo_parakstitaji11.doc) |
| 2. | Sabiedrības līdzdalība projekta izstrādē | Ņemot vērā šīs sadaļas 1.punktā norādīto informāciju par atsevišķu institūciju iekļaušanu darba grupā, papildu atzinumi no sabiedrības pārstāvjiem pēc noteikumu projekta izsludināšanas Valsts sekretāru sanāksmē netika saņemti |
| 3. | Sabiedrības līdzdalības rezultāti | Darba grupā ieļauto sabiedrības pārstāvju viedoklis tika ņemts vērā noteikumu projekta apspriešanā darba grupas ietvaros |
| 4. | Saeimas un ekspertu līdzdalība | Noteikumu projekts šo jomu neskar |
| 5. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Saeima, Ministru kabinets, tiešās valsts pārvaldes iestādes, valsts pārvaldes iestādes, kas nav padotas Ministru kabinetam, plānošanas reģioni un pašvaldības |
| 2. | Projekta izpildes ietekme uz pārvaldes funkcijām | Saeima, Ministru kabinets, tiešās valsts pārvaldes iestādes, valsts pārvaldes iestādes, kas nav padotas Ministru kabinetam, plānošanas reģioni un pašvaldības sabiedrības līdzdalības iespējas nodrošina esošo funkciju ietvaros |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Noteikumu projekts šo jomu neskar |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Noteikumu projekts šo jomu neskar |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Noteikumu projekts šo jomu neskar |
| 6. | Cita informācija | Nav |

Ministru prezidents V.Dombrovskis

Vizē:

Valsts kancelejas direktore E.Dreimane

03.04.2013 14:15

1898

Legzdiņa-Joja 67082904

[zane.legzdina@mk.gov.lv](mailto:zane.legzdina@mk.gov.lv)